ปี 2023 Fast Retailing บริษัทแม่ของ Uniqlo เตรียมขยับค่าแรงให้กับพนักงานฟูลไทม์ในญี่ปุ่นสูงสุดกี่เปอร์เซ็นต์
ก.  30%
ข.  40%
ค.  20%
ง.  10%
คำตอบที่ถูกต้องคือ ข.  เพราะว่า Fast Retailing บริษัทแม่ของ Uniqlo เตรียมขยับค่าแรงให้กับพนักงานฟูลไทม์ในญี่ปุ่นสูงสุด 40% โดยให้เหตุผลว่า เพื่อจูงใจพนักงานให้ทำงานต่อ รวมถึงเพื่อเป็นขวัญกำลังใจในวันที่อัตราเงินเฟ้อในญี่ปุ่นพุ่งสูงเป็นประวัติการณ์

การปรับขึ้นค่าแรงดังกล่าวจะมีผลกับพนักงานทั้งหมด ไม่ว่าจะอยู่ในสำนักงานใหญ่ พนักงานที่ร้านค้า รวมถึงพนักงานที่เข้าใหม่ก็จะได้รับสิทธิ์ดังกล่าวด้วย โดยหากเป็นบัณฑิตจบใหม่ จะได้รับเงินเดือน 3 แสนเยน (เพิ่มขึ้นจากเดิมที่เคยจ่าย 255,000 เยน) ส่วนเงินเดือนของผู้จัดการร้านจะเพิ่มขึ้นเป็น 390,000 เยน จากเดิมที่เคยได้รับเพียง 290,000 เยน

ส่วนพนักงานคนอื่น ๆ นั้น Fast Retailing ระบุว่า จะเพิ่มให้เช่นกัน โดยอัตราที่จะเพิ่มให้สูงสุดคือ 40% ซึ่งผลจากการปรับขึ้นค่าแรง ทั้งพนักงานฟูลไทม์และพาร์ทไทม์นั้น จะทำให้ค่าใช้จ่ายด้านบุคลากรของ Fast Retailing ในปีนี้ (เฉพาะในญี่ปุ่น) เพิ่มขึ้น 15% ซึ่งบริษัทระบุว่า เป็นค่าใช้จ่ายที่สามารถแบกรับได้ เนื่องจากที่ผ่านมามีการปรับปรุงกระบวนการผลิตให้มีประสิทธิภาพมากยิ่งขึ้นแล้ว

นอกจาก Fast Retailing  พบว่ามีบริษัทญี่ปุ่นอีกหลายแห่งที่เตรียมปรับเงินเดือน – ค่าตอบแทนให้พนักงานของตัวเอง เช่น Nippon Life Insurance ที่มีแผนจะขึ้นเงินเดือนให้พนักงานขาย 7% โดยการขึ้นเงินเดือนดังกล่าวมีผลทำให้รายจ่ายด้านบุคลากรเพิ่มขึ้นราว 100 ล้านเยน นอกจากนั้นก็มี Suntory ที่จะเพิ่มค่าแรงอีก 6% เช่นกัน

อย่างไรก็ดี ข้อมูลจากองค์การเพื่อความร่วมมือทางเศรษฐกิจและการพัฒนา (The Organisation for Economic Co-operation and Development หรือ OECD) พบว่า ในบรรดาประเทศสมาชิกนั้น ญี่ปุ่นเป็นประเทศที่มีค่าแรงต่ำกว่าค่าเฉลี่ยของ OECD โดยอยู่ที่ 39,700 เหรียญสหรัฐ ขณะที่ค่าแรงเฉลี่ยของประเทศในกลุ่ม OECD นั้นอยู่ที่ 51,600 เหรียญสหรัฐ และสหรัฐอเมริกาเป็นประเทศที่มีตัวเลขดังกล่าวสูงสุด โดยอยู่ที่ 74,700 เหรียญสหรัฐ